Rahandusministeerium vaidlustab väite, et viiendik riigieelarvest tuleb EList – välistoetuste osakaal on sel aastal ligikaudu 11%.
Eilses ETV saates "Terevisioon" leidis Tarkmeko KV juhatuse liige Jaak Nigul, et riigieelarve on ammu sügavas miinuses, sest viiendik riigieelarvest tuleb Euroopa Liidust.
Rahandusministeerium teatas täna, et see väide ei vasta tõele, sest riigieelarve kogukuludest moodustavad välistoetused sel aastal ligikaudu 11% ja järgmised kolm aastat umbes 9%. Toetuste osakaal oli suurim 2012. aastal, mil riik sai välisabi 13% ulatuses.
"Riigieelarve ei ole sõltuv ELi maksumaksjast, seda enam, et suur osa välistoetustest läheb riigisektorist välja ning ca 50% kogumahust investeeringuteks," seisis ministeeriumi teates.
Ministeerium esitab toetusi kuludena, et oleks selgemalt näha, palju on eelarve kulud seotud tuludega. Sisuliselt on tegemist ELi tulude plaanitavate väljamaksetega, mille arvelt plaanitakse kulusid.